45. ΝΟΜΟΣ υπ’ αριθ. 784 της 16/20 Ιουν. 1978 (ΦΕΚ Α΄ 100) Περί τροποποιήσεως των παρ. 1 και 3 του άρθρ. 17 του Ν.Δ. 96/1973, «περί της εμπορίας εν γένει των φαρμακευτικών, διαιτητικών και καλλυντικών προϊόντων». Με την παρ. 6 άρθρ. 17, του Ν.Δ. 96/73 (ΦΕΚ Α΄ 172), ανωτ. αριθ. 18, η οποία προστέθηκε από την περίπτ. 8 της παρ Α άρθρ. 24 Νόμ. 1579/1985, ανωτ. τομ. 34, σελ. 96,603, ορίστηκε ότι: οι διατάξεις του Νόμ. 784/1978, που αφορούν προμήθειες των νοσοκομείων εξακολουθούν να ισχύουν όπου δεν θίγονται από το νόμο αυτό. Άρθρ.1.-1.Η παρ. 1 του άρθρ. 17 του Ν.Δ. 96/8.8.1973 αντικαθίσταται ως ακολούθως: «1.Αι ανώταται τιμαί χονδρικής και λιανικής πωλήσεως των ημεδαπών και αλλοδαπών φαρμακευτικών εν γένει προϊόντων καθορίζονται δια Δελτίου Τιμών, εκδιδομένου υπό του Υπουργού Εμπορίου μετά σύμφωνον γνώμην του Υπουργού Κοινωνικών Υπηρεσιών και μετά γνωμοδότησιν της υπό της παρ. 3 του παρόντος άρθρου προβλεπομένης Επιτροπής Τιμών Φαρμάκων. Κατά τον αυτόν τρόπον καθορίζονται ειδικαί τιμαί εις τας οποίας υποχρεούνται να πωλούν οι επιχειρήσεις τα φαρμακευτικά προϊόντα των προς το Δημόσιο, τα Κρατικά νοσηλευτικά Ιδρύματα, τα εποπτευόμενα υπό του Υπουργείου Κοινωνικών υπηρεσιών Ιδρύματα, ως και έτερα Νοσηλευτικά ιδρύματα καθοριζόμενα δι’ αποφάσεως του Υπουργού Κοινωνικών Υπηρεσιών. Δια τας προμηθείας ταύτας δεν έχουν εφαρμογήν αι επιβάλλουσαι την διενέργειαν δημοπρασίας κείμεναι διατάξεις. Ο Υπουργός Κοινωνικών Υπηρεσιών διατηρεί το δικαίωμα να προβαίνει εις προμήθειαν φαρμάκων δια μειοδοτικών διαγωνισμών, όταν κρίνει τούτο αναγκαίον. Το δικαίωμα τούτο ο Υπουργός δύναται να μεταβιβάζει προς τα Δ.Σ. των Νοσοκομείων. «Τα ιδιοσκευάσματα που παρασκευάζονται σε κράτη μέλη της Ε.Ο.Κ. προτιμώνται υποχρεωτικώς στις προμήθειες από αυτά, προέρχονται από αυτά, που προέρχονται από τρίτες χώρες». Το τρίτο εδάφιο της παρ. 1 αντικαταστάθηκε ως άνω από την παρ. 2 του άρθρ. 125 του Νόμ. 2071/4-15 Ιουλ. 1992, ΦΕΚ Α΄ 123, τόμ. 34, σελ. 96,653. Τα προϊόντα της επαρχιακής φαρμακοβιομηχανίας εξακολουθούν να τυγχάνουν των ευεργετημάτων του Νομ. 2176/1952. Προ της εκδόσεως του κατά τ’ άνω προβλεπομένου δελτίου τιμών το ΚΕΕΦ, εφ’ όσον κατέχει σχετικά στοιχεία, γνωμοδοτεί περί του πιθανού ύψους της τιμής του υπό έγκρισιν τελούντος προϊόντος προς την Επιτροπήν Τιμών Φαρμάκων. Η γνωμοδότησις αύτη δεν είναι υποχρεωτική δια την Επιτροπήν ταύτην, ούτε δια τον Υπουργόν». 2.Εις την παρ. 3 του άρθρ. 17 του Ν.Δ. 96/1973 και μετά την περίπτ. ζ΄ προστίθενται τα εξής: «η΄)Εξ ενός εκπροσώπου του Υπουργείου Κοινωνικών Υπηρεσιών, οριζομένου υπό του Υπουργού μετά του νομίμου αναπληρωτού του. θ΄)Εξ ενός εκπροσώπου της Πανελληνίου Ενώσεως Φαρμακοβιομηχανίας, προτεινομένου υπό της εν λόγω Ενώσεως μετά του αναπληρωτού του. Η θητεία των υπό στοιχ. ε΄, στ΄, ζ΄ και θ΄ μελών της Επιτροπής ορίζεται εις έν έτος, αποκλειομένου του επαναδιορισμού των προ της παρελεύσεως έτους από της λήξεως της προηγουμένης θητείας». Άρθρ.2.-Η ισχύς του παρόντος άρχεται από 1ης Ιουλ. 1978.

[Source: greek_legal_code_raptarchis | Tokens: 2645]